 जम्मू-कश्मीर च फैले दे भेदबाव दा बक्ख-बक्ख राजनीतिक पार्टिआं अपने सोआर्थें लेई इस्तमाल करदे होई लोकें गी फिरकापरस्ती ते खित्तें दे अधार उप्पर बंडने दा कम्म करा करदियां न।  फिरकापरस्त ते उन्मादी लोक जिनेंगी मीडिया दा पूरा सैहयोग हासल ऐ, खित्ते दे अधार उप्पर तनाव गी बधाने लेई एहदा इस्तेमाल करदे न जेहदे कन्नै आपसी अविश्‍वास ते बैर दिआं कंधा खडेरी दित्तिआं जदिआं न।  सब्भने थमां माड़ी गलल एह ऐ केईएं धर्में, केईएं भाशाएं ते केर्ठएं प्रांतें आहली स्हाड़ी रिआसती गी एहदे कन्नै सांप्रदायिक ध्रुवीकरन दा सामना करना पवा करदा ऐ।  इस चाल्ली दे भेदभाव गी नकारेआ नेईं जाई सकदा की जे इस चाल्ली दे भेदभाव प्रांतीय स्तर उप्पर गै नेईं बलके बक्ख-बक्ख लाहकें ते तबकें गी बी प्रभावत करदे न।  पिछड़े दे देहाती दे दूर-दरेड़े खेत्तरें च समाज दे गरीब ते पिछड़े दे तबके कन्ने ब’रें थमां जारी भेदबाव हुन होर बी खुल्लिऐ सामनै आवा करदा ऐ ते ईया सेई हुंदा ऐ जे रिआसती दे सामाजिक ते आर्थिक विकास थमां इनें खेत्तरें गी बाहर कड्डी टकाया गेआ ऐ।  एह भेदभाव रिआसती दे रिवायती निरंकुश शासनें दी देन ऐ जिनें म्हेशा थामं गै अपनी मनमर्जी दे मताबक कम्म कीत्ता ऐ।  सत्ता दे बदलोने कन्नै इस चाल्ली दे हालात च बदलाव औने लोड़चदा ऐ ब बसोसनाक गल्ल एह ऐ जे अपने अधिकारें दा केंद्रीयकरन करदे होई रिवायती सरकारें पासेआ भेदभाव आहली राजनीति दे तैहत मनमर्जी दे तौर तरीकें कन्नै कम्म कीत्ता गेआ।  बक्ख-बक्ख स्तरें उप्पर ते खासकर जमीनी स्तर उप्पर सत्ता दे शीर्ष उप्पर बैठे दे लोकें पासेआ आम लोकें दा सशक्तिकरन करने दे बारे च कोई धेआन नेईं दित्ता गेआ ते उंदे पासेआ अपने निजी सोआर्थें दे चलदे इस मामले कन्नै निब्बड़ने लेई लोड़चदी लोकतांत्रिक नीति बनाए जाने थमां परहेज कीत्ता जंदा रेहा।  शेख अब्दुल्ला दी बार-बार गिरफ्तारी ते रिआसती च चुनाएं दरान होने आहलिएं धाधलिएं दी बजाह कन्नै रिआसती दे संविधान च इस चाल्ली दे कोई प्रावधान बी नेईं रखे जाई सके जिंदे राहें रिआसती दी बरोबरी दी समाजिक ते आर्थिक तरक्की दे बारे च विचार-विमर्श करदे होई उस्सी जकीनी बनाया जाई सकै। 